
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/23-02/34
Ur.br: 2196-8-01/02-23-01
Bogdanovci, 20. studenog 2023. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Anamarija Savić Bajac predlaže ovaj:

Z A P I S N I K

sa 34. sjednice općinskog vijeća koja je održana 20.11.2023. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić,Anamarija Savić Bajac, Mirko Hardi, Gelo Marijan,  Jelena Vinaj, Dalibor Katić, Zvonko Kostelnik

ODSUTNI VIJEĆNICI: Mario Pavlović, Zvonimir Mudri
NAZOČNE SLUŽBENE OSOBE:
Tanja Grbanović Vidović, Marko Barun

GOSTI: Ahnetka Ivan

Predsjednica općinskog vijeća pozdravila je sve prisutne, te je predložila sljedeći dnevni red:

1. Usvajanje zapisnika s 33. sjednice općinskog vijeća Općine Bogdanovci
2. Prijedlog Odluke o odabiru ekonomski najpovoljnije ponude u postupku davanja koncesije za obavljanje javne usluge prikupljanja miješanog komunalnog i biorazgradivog komunalnog otpada na području Općine Bogdanovci – ponovljeni postupak
3. Prijedlog o oslobađanju plaćanja zakupnine i naknade za korištenje poljoprivrednog zemljišta u vlasništvu Republike Hrvatske na području Općine Bogdanovci
4. Prijedlog Odluke o davanju suglasnosti na sklapanje III. Izmjena i dopuna Sporazuma o izmjeni i dopuni Sporazuma o suradnji u području predškolskog odgoja
5. Razno

Dnevni red usvojen je JEDNOGLASNO.




Točka 1.
Predsjednica općinskog vijeća dala je zapisnik sa 33. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.

Točka 2.
Predsjednica općinskog vijeća dala je riječ pročelnici, kako bi pojasnila ovu točku dnevnog reda - Odluku o odabiru ekonomski najpovoljnije ponude u postupku davanja koncesije za obavljanje javne usluge prikupljanja miješanog komunalnog i biorazgradivog komunalnog otpada na području Općine Bogdanovci – ponovljeni postupak.
Pročelnica pozdravlja nazočne i navodi kako je ovo treći ponovljeni postupak davanja koncesije za obavljanje javne usluge prikupljanja miješanog komunalnog i biorazgradivog komunalnog otpada na području Općine Bogdanovci, javio se jedan ponuditelj Komunalac d.o.o Vukovar, te s obzirom da udovoljava svim uvjetima i Dokumentacije za nadmetanje odabran je kao ekonomski najpovoljniji ponuditelj. Ovom Odlukom ovlašćuje se načelnik na potpis Ugovora o koncesiji, u trajanju od 5 godine, nakon što prođe faza mirovanja od 15 dana.
Gosp. Gelo postavlja upit kolika je nova cijena pražnjenja?
Gđa. Grbanović Vidović odgovara kako je cijena pražnjenja spremnika od 120 l, a koji  se najčešće koristi 2,03 €, što znači da bi cijena za četiri pražnjenja mjesečno ukupno iznosila 8,12 €, te plus fiksni dio koji iznosi 5,47 € kojeg je donijelo Općinsko vijeće Općine Bogdanovci.
Gosp. Gelo postavlja upit kolika je cijena do sada bila, na što gđa. Savić Bajac odgovara 0,66 €.
Nakon kratke rasprave Odluka o odabiru ekonomski najpovoljnije ponude u postupku davanja koncesije za obavljanje javne usluge prikupljanja miješanog komunalnog i biorazgradivog komunalnog otpada na području Općine Bogdanovci usvojena je JEDNOGLASNO.
Točka 3.
Predsjednica općinskog vijeća dala je riječ pročelnici, kako bi pojasnila ovu točku dnevnog reda. Pročelnica navodi da riječ o  prijedlogu Odluke o oslobađanju plaćanja zakupnine i naknade za korištenje poljoprivrednog zemljišta u vlasništvu Republike Hrvatske na području Općine Bogdanovci,a iz razloga jer je naša županija bila pogođena prirodnom nepogodom u srpnju ove godine, te svinjskom kugom koja je i dalje prisutna u našoj županiji, to je tema s kojom sam Vas već upoznala na sjednici koja se održala u listopadu ove godine, međutim kratko smo se dotakli ove teme i nije se donijela konkretna odluka vezana za oslobađanje odnosno neoslobađanje od plaćanja zakupnine. Nakon toga smo ipak zaprimili više upita od Ministarstva poljoprivrede u kojem traže očitovanje je li naša Općina donijela navedenu odluku ili ne. Nakon toga smo i telefonskim putem kontaktirali Ministarstvo, te zatražili dodatno pojašnjenje, na što su, između ostalog, istaknuli da Ministarstvo već u svom rebalansu Proračuna planiralo sredstva za isplatu navedene zakupnine, te ukoliko se odreknemo, do kraja godine država će Općini uplatiti sredstva na ime zakupnine, što znači da bi time Općina Bogdanovci dobila sve prihode na ime zakupa koje je planirala za ovu i iduću godinu, dok recimo ukoliko ne prihvatimo navedeno Odluku, pojedini poljoprivrednici koju imaju dugovanja neće i dalje plaćatisvoje obveze, te će im se morati slati opomene i slati izvješće Općinskom odvjetništvu. 
Ukratko, općinsko vijeće svakako mora donijet Odluku ili o oslobađanju ili da se neće odreći navedenih sredstava, te se o donošenju iste očitovati Ministarstvu poljoprivrede.
Gosp. Mirko Hardi postavlja upit što je sa poljoprivrednicima koji su platili zakupninu za ovu godinu, na što pročelnica odgovara kako će nakon donošenja ove Odluke vjerojatno dobiti detaljnu uputu od Ministarstva, iz koje će biti jasno jhoće li se i na koji način napraviti povrat sredstava takvim osobama.
Nakon kratke rasprave Odluka Odluke o oslobađanju plaćanja zakupnine i naknade za korištenje poljoprivrednog zemljišta u vlasništvu Republike Hrvatske na području Općine Bogdanovci usvojena je JEDNOGLASNO.
Točka 4.
Pročelnica pojašnjava kako smo u kolovozu ove godine usvojili Odluku o davanju suglasnosti na sklapanje Sporazuma o izmjeni i dopuni Sporazuma o suradnji u području predškolskog odgoja, kojom smo povećali postotak sufinanciranja dječjeg vrtića sa 65 % na 75 % ukupne ekonomske cijene.
Izmjene Sporazuma poslali smo na provjeru i potpis u Grad Vukovar, te je isti potpisan bez ikakvih primjedbi. Međutim, od strane Grada Vukovara nismo bili obaviješteni da oni više ne sufinanciraju dječji vrtić sukladno postotku, nego da su napravili klasifikaciju plaćanja (10-satni program, 6-stani program, samohrani roditelj, drugo treće dijete i sl.) i sada je nastao problem, zvali su nas iz dječjeg vrtića, da će sukladno tim našim izmjenama Sporazuma svi plaćati isto, što znači da će isto plaćati i samohrana majka i roditelji koji imaju dvoje, troje djece u vrtiću kao i roditelji koji imaju jedno dijete u vrtiću, što naravno nije uredu.Nakon toga smo kontaktirali Grad Vukovar i Dječji Vrtić Vukovar 1, poslali su mi primjer Odluka Grada Vukovara, te sam s kolegicom iz Dječjeg vrtića uspjela napraviti nove izmjene Sporazuma koje će regulirati propust koji je nastao.
Gosp. Gelo navodi kako smo mi na vijeću raspravljali samo o postotku participacije Općine Bogdanovci u sufinanciranju vrtića, a oni su nam trebali ukazati na navedene probleme, da uskladimo Sporazum sa Sporazumom Grada Vukovara. 
Također navodi kako se u Prijedlogu odluke koju su dobili uz materijal za ovu sjednicu nigdje ne spominje treće dijete da je oslobođeno od plaćanja, također isto navodi i gđa. Savić Bajac, te predlažu da se to svakako stavi u III. Izmjene i dopune Sporazuma o izmjeni i dopuni Sporazuma o suradnji u području predškolskog odgoja.
Pročelnica navodi kako u Odluci Grada Vukovara stoji i odredba da“ dijete čija obitelj koristi pravo na zajamčenu minimalnu naknadu u sustavu socijalne skrbi, plaća 20 % sudjelovanja u cijeni programa ako Centar za socijalnu skrb preuzme obvezu plaćanja preostalog iznosa do pune cijene programa. Pravo na olakšice u plaćanju redovitog programa utvrđuje Dječji vrtić na temelju dokumentacije koju je dužan dostaviti korisnik usluga“, te predlaže da se i ova odredba kao i odredba za treće dijete uvedu i u naše III. Izmjene i dopune Sporazuma.
Predsjednica vijeća daje na glasanje Odluku o davanju suglasnosti na sklapanje III. Izmjena i dopuna Sporazuma o izmjeni i dopuni Sporazuma o suradnji u području predškolskog odgoja, sa dodavanjem gore navedene dvije odredbe, te se ista usvaja JEDNOGLASNO.
Načelnik također želi upoznati vijeće da će Općina Bogdanovci zatražiti sastanak sa Gradom Vukovarom vezano za dogovor za odobrena sredstva sukladno Odluci Vlade RH o dodjeli sredstava za fiskalnu održivost dječjih vrtića  za pedagošku godinu 2023./2024.. Sredstva su odobrena osnivačima Dječjih vrtića, u našem slučaju Grad Vukovar, a nije uredu jer Općina Bogdanovci sufinancira djecu koja pohađaju PO Bogdanovci, PO Petrovci, te djecu jasličke dobi u dječjim vrtićima Vukovar 1, kao i djecu u Dječjem vrtiću Krijesnica Stari Jankovci. Gđa. Grbanović navodi kako je pratila ZOOM sastanak vezano za ovu temu, te da je rečeno da trebamo sjesti sa osnivačem Dječjeg vrtića i dogovoriti se oko podjele sredstava.
Gđa. Savić Bajac postavlja upit kaka njima mogu ići sredstva ako oni ne sufinanciraju dječje vrtiće za djecu s područja Općine Bogdanovci?!
Načelnik navodi kako je razgovarao s pročelnikom Dimićem, te kako je on rekao da postoji mogućnost da sredstva koja se odnose na djecu s područja Općine Bogdanovci, namjene za ulaganja u vrtiće, međutim odgovorio mu je kako u naše područne objekte nema potrebe ulagati dodatna sredstva jer su isti rekonstruirani i izgrađeni unazad nekoliko godine.
Uglavnom, vidjet ćemo što će se riješiti na planiranom sastanku, te ćemo Vas obavijestiti o istom, navodi gosp. Barun.
Točka 5.
Predsjednica vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Odobrena su nam sredstva za projekt „Izgradnja invalidskog pristupa u Bogdanovcima“ u iznosu od 15.000,00 €, tako da sa već odobrenih 13.000,00 €, sada imamo ukupno 28.000,00 € za realizaciju navedenog projekta
· Postavljena je LED rasvjeta u Svinjarevcima, sad podnosimo završno izvješće i čekamo isplatu sredstva odobrenih od strane Ministarstva 
· Također sam dobio danas informaciju da nam je odobreno sufinanciranje projekta Obnove doma kulture u Petrovcima u iznosu od 29.000,00 €
· Odobrena su nam sredstva za završetak izgradnje Spomen obilježja u Svinjarevcima u iznosu od 7.000,00 €, ukupna sredstva za završetak projekta iznose 10.000,00 €, te će Općina snositi razliku u iznosu od 3.000,00 €. Radovi se odnose na popločenje oko spomenika i uređenje hortikulture. Gđa. Savić Bajac postavlja upit da li se ovim projektom rješava oštećenje koje prvi izvođač nije sanirao, na što načelnik odgovara da da, ovim projektom popločit će se navedena oštećenja. Gosp. Katić postavlja upit načelniku, da li je problem u samom spomeniku (kamenu) ili popločenju? Načelnik odgovara da je problem u betonu oko spomenika, koji je rađen za vrijeme zime, kada su bili temperaturni minusi, te je došlo do pucanja određenih dijelova betona, bez obzira na sve nadzor je potpisao da je sve uredu. Oštećenja ne prijete samom spomeniku, međutim to vizualno izgleda jako ružno.
Gosp. Katić navodi kako je na prijašnjim vijećima bilo rasprave o ovom problemu, da se napravi „reklamacija“, te da  navedena oštećenja treba popraviti izvođač koji je to radio, na što načelnik odgovara da je to nemoguće, da se konkretno mora sve rušiti. Gosp. Gelo postavlja upit zašto se ne pozove građevinski vještak i da da svoje mišljenje, te ukoliko je potrebno da se podigne tužba protiv nadzora i zatražiti povrat sredstava. Gosp. Gelo postavlja upit da li će ovo popločenje uopće riješiti navedeni problem i oštećenja?! Gosp. Barun odgovara kako nisu temelji narušeni, vizualno je popucao gornji sloj. 
Gosp. Gelo navodi kako je odlična stvar što smo dobili dodatna sredstva za završno uređenje, ali isto tako navodi kako treba i zatražiti popravak oštećenog dijela ili povrat sredstava, odnosno što je već moguće.
Gosp. Katić navodi kako je to greška izvođača, da treba ustrajati na popravku, te da nema ništa protiv ovog dodatnog uređenja. 

Gosp. Kostelnik navodi kako je u dvorištu etnografske zbirke u Petrovcima ostalo još uvijek šuta i smeća od radovi koji su izvođeni na adaptaciji krovišta doma kulture u Petrovcima, na što načelnik odgovara kako je zatražio ponude dvije firme koje bi mogle zbrinuti salonit ploče, s obzirom da zbrinjavanje ploča nije bilo navedeno u troškovniku, te će se riješiti i odvesti navedeni šut.
Završeno u 20:27 sati


Zapisničar						    Predsjednica općinskog vijeća
Maja Župan				                       Anamarija Savić Bajac, bacc.admin.publ.

